Nøkkerosefamilien

Barclaya
 Euryale
 gule nøkkeroser (Nuphar)
 hvite nøkkeroser
 Ondinea
 Victoria

Nøkkerosefamilien eller vannliljefamilien er en plantefamilie innen de såkalte basale blomsterplantene, dvs. familien tilhører de tidligst atskilte innen blomsterplantenes evolusjon. Familien inkluderes nå i ordenen Nymphaeales.

Utseende 
Artene i denne familien er vannplanter med rot på bunnen av ferskvannssjøer og ofte med store flyteblader på overflata (noen arter har svært store flyteblader; opptil 2 meter i diameter hos slekten Victoria). Noen arter har nedsenka blader og noen har blader som reiser seg over vannflata. Blomstene hos nøkkerosene er ofte svært store. De er radiærsymmetriske, tokjønnete og bæres en og en på solide stengler over vannflata. Blomstene har 4-9 begerblad som er grønne eller farga (hos slekta Nuphar er det kronbladlignende) og kronbladene er fra 3 til mange (eller manglende - hos Ondinea). Fruktknuten er undersittende eller oversittende (hos Nuphar og Ondinea). Fruktbladene er fra 3 til 40 og er sammenvokst eller delvis frie. Frukten er en kapsel. Plantene pollineres av insekter, særlig biller.

Utbredelse 
Nøkkerosefamilien er kosmopolitisk i ulike typer ferskvann i både tempererte og tropiske strøk. Den største slekta, Nymphaeae med sine ca 40 arter, er den mest utbredte og finnes i både tempererte og tropiske strøk. Nuphar med sine 14 arter finnes nesten utelukkende i tempererte strøk. Victoria (2 arter) er endemisk til tropisk og subtropisk Sør-Amerika.

Systematikk 
Flere av slektene har vært tilordnet egne familier: Nuphar og Barclaya i hver sine og Victoria og Ondinea i enda en familie. Imidlertid oppfattes nå familien som ganske vid, men uten at artene i familien Cabombaceae inkluderes. Slik familien oppfattes i APG III-systemet inkluderes disse slektene: 

 Nymphaea
 Nuphar
 Barclaya
 Ondinea
 Euryale
 Victoria

Norske arter 
 Gul nøkkerose Nuphar lutea
 Soleinøkkerose Nuphar pumila
 Kantnøkkerose Nymphaea candida
 Hvit nøkkerose Nymphaea alba

Referanser

Eksterne lenker 
 

 
Flyteplanter